**ПРАВИЛИНИК О КОРИШЕЋЊУ И ОДРЖАВАЊУ ОПРЕМЕ У НАЦИОНАЛНОМ СИМУЛАЦИОНОМ ЦЕНТРУ ЗА БЕЗБЕДНОСНЕ РИЗИКЕ**

**I ОПШТЕ ОДРЕДБЕ**

Члан 1.

**Значење појмова:**

* Корисници - истраживачи запослени у Центру, учесници истраживачког пројекта „Управаљање новим безбедносним ризицима – истраживање и развој симулација“, чланови академске заједнице, научно-истраживачке и образовне институције, стручна и професионална удружења, студенти Факултета безбедности и сродних високошколских установа, и друга лица на основу уговора о сарадњи;
* *Правилник о раду Националног симулационог центра за безбедносне ризике* – документ који уређује организацију, делатност, остваривање циљева, као и надзор над радом Националног симулационог центра за безбедносне ризике;
* *Програмски директор (Руководилац пројекта)* – лице које именује декан на период од три године, односно на период трајања пројекта, задужено за руковођење и организацију рада Центра, испуњавање циљева Центра утврђених пројектом и доношење годишњег програма и плана рада Центра, као и обављање других послова потребних зарад испуњавања циљева Центра утврђених Правилником о раду Центра и пројектом;
* *Руководилац Центра* – лице које се бира одлуком декана, на предлог програмског директора, задужено за реализацију конкретних организационих и техничких питања која се односе на свакодневни рад и активности Центра;
* „Управљање новим безбедносним ризицима – истраживање и развој симулација“ – истраживачки пројекат финасиран од стране Фонда за науку Републике Србије у оквиру којег је оснивање и рад Националног симулационог центра дефинисано као једна од основних циљева.

Члан 2.

Овим Правилником ближе се уређује порекло и вредност опреме, задужења и евиденција опреме, коришћење и одржавање опреме у Националном симулационом центру за безбедносне ризике (у даљем тексту: Центар).

**II ЗАДУЖЕЊЕ И ЕВИДЕНЦИЈА ОПРЕМЕ**

Члан 3.

**Порекло опреме**

Опрема која је предмет овог Правилника (у даљем тексту опрема), у зависности од порекла, сврстава се у следеће групе:

* Опрема набављена из средстава Фонда за науку Репубике Србије у оквиру програма ИДЕЈЕ, за истраживачки пројекат под називом „Управљање новим безбедносним ризицима – истраживање и развој симулација“. Укључујући и средстава Фонда за иновациону делатност Републике Србије;
* Опрема набављена из средстава Факултета безбедности;
* Опрема набављена из средстава од међународних пројеката;
* Опрема набављена из других извора.

Сва опрема и софтвери су власништво Факултета безбедности.

Члан 4.

**Задужење опреме**

Oвлашћено лице за опрему јесте руководилац Центра (у даљем тексту: задужено лице).

Обучено лице у оквиру Центра јесте лице оспобљено за рад на појединачним софтверима или опреми. Начелно, најмање два лица у оквир Центра треба да буду обучена за рад на појединачним софтверима. Обученим лицем може се сматрати лице које је задовољава критеријуме из Члана 5. овог правилника.

Члан 5.

Критеријуми за одређивање обученог лица у Центру:

* поседовање сертификата или,
* курса или,
* обуке и препоруке овлашћеног испоручиоца софтвера,
* обука од стране задуженог лица,
* израда тест примера.

Члан 6.

**Права и обавезе задуженог лица**

1. Задужено лице има обавезу да поред електронског обезбеди и упутство за коришћење опреме у штампаној верзији, уз опрему. Такође, задужено лице у обавези је да постави наставне материјале на сајту Центра.
2. Задужено лице води Књигу опреме и евидентира захтеве за рад и распоред коришћења на датој опреми, који морају бити доступни свим корисницима, како је то дефинисано у Правилнику о раду Националног симулационог центра за безбедносне ризике.
3. Задужено лице подноси шестомесечни извештај програмском директору (руководиоцу пројекта) о стању опреме и потреби за сервисирање.
4. У случају квара на опреми, задужено лице дужно је да о томе хитно писмено или путем електронске поште обавести програмског директора (руководиоца пројекта).
5. Задужено лице се обавезу да обезбеди оспособљавање корисника Центра за коришћење опреме и софтверских програма којим располаже Центар. Трошкове обуке сноси институција, пројекат на којем је ангажован корисник који се обучава, или он сам.

Члан 7.

**Евиденција опреме**

Сва опрема се обавезно води, односно уноси у:

* Инвентарску листу (води се књиговодствено) и
* Књигу опреме

Задужено лице дужно је да у року од 10 дана од приспећа опреме у Центар о томе писменим путем обавести шефа рачуноводства и програмског директора (руководиоца пројекта). Шеф рачуноводства дужан је да, најкасније до истека календарске године у којој је опрема набављена, добијену опрему инвентарски обради.

Књига опреме садржи следеће податке:

* назив опреме;
* годину набавке;
* динамика сервисирања;
* произвођач: фирма и земља;
* порекло и власништво опреме;
* набавна вредност опреме и финансијска структура;
* контакт задуженог лица
* списак обучених лица;
* дневник рада, који садржи:
* редни број услуге;
* датум услуге;
* корисника услуге;
* спецификација услуге (пројекат и сл.);
* материјал;
* податке о обученом лицу и потпис обученог лица;
* потпис задуженог лица;
* годишњи извештај који садржи:
* временски степен искоришћења према техничком максимуму;
* евиденција корисника;
* пројекти на којима је опрема коришћена;
* трошкове рада на годишњем нивоу:
* потрошни материјал;
* текуће одржавање и сервис.
* трошкови осигурања.

Књигу опреме контролише програмски директор (руководилац пројекат).

**III КОРИШЋЕЊЕ И ОДРЖАВАЊЕ ОПРЕМЕ**

**Коришћење опреме**

Члан 8.

Сва опрема Центра стоји на располагању за коришћење свим истраживачима Центра, као и свим запосленима у научно-истраживачким институцијама и универзитетима које финансира Република Србија, са којима Национални симулациони центар има потписан уговор о сарадњи, у складу са овим Правилником.

Члан 9.

Опрема мора да буде на располагању свим истраживачима запосленим у Центру, као и свим учесницима истраживачког пројекта „Управаљање новим безбедносним ризицима – истраживање и развој симулација“, финансираним од стране Фонда за науку Републике Србије, као и студентима свих нивоа, наставницима и сарадницима Факултета безбедности.

База података о свој опреми мора бити јасно приказана на Интранету и повезана са системом за резервацију који је уређен посебном процедуром.

Члан 10.

Доступност опреме мора бити омогућена и другим НИО, у складу са уговорима Центра и других институција у оквиру времена неискоришћеног од стране Центра и Факултета безбедности а у складу са овим Правилником.

Приликом резервације опреме, право првенства имају пројекти и активности Центра и Факултета безбедности.

Члан 11.

**Поступак коришћења опреме**

Захтев за коришћење опреме се подноси задуженом лицу које га евидентира у бази података и формира листу корисника.

Коришћење опреме Центра се наплаћује уколико се пројекат или истраживање финансирају од треће стране. Уколико је производ пројекта или истраживања симулација или вежба, у том случају треба да буду уступљени на коришћење Центру у наставне сврхе, осим уколико то није другачије одређено уговором.

**Одржавање опреме**

Центар се мора старати о опреми на начин доброг домаћина и у складу са добром праксом.

Сва опрема одржава се на начин предвиђен техничким описом и програмом одржавања опреме из упутства за коришћење опреме у зависности од расположивих средстава Факултета безбедности.

Члан 12.

**Трошкови одржавања опреме**

Трошкови одржавања обухватају:

* редовно одржавање и сервисирање,
* ванредне поправке.

Трошкови одржавања и сервисирања опреме финансирају се из средстава Факултета безбедности, или трећих страна ако је тако регулисано уговором.

Члан 13.

Нецелисходно и неодговорно коришћење опреме сматра се повредом радне обавезе у складу са законом и општим актима Факултета безбедности.

Корисник који на раду односно у вези са радом, намерно или из крајње непажње проузрокује штету на опреми, дужан је да штету надокнади, у складу са законом и општим актима Центра.

**IV ЗАВРШНЕ ОДРЕДБЕ**

Члан 14.

Одредбе овог Правлиника обавезене су за све учеснике пројекта „Управљање новим безбедносним ризицима – истраживање и развој симулација“ који у оквиру пројектних задатака реализују истраживања и симулације складно постављеним циљевима и лицима из Члана 9. овог правилника.

Друге НИО које користе опрему којом располаже Центар, исту морају користити у складу са уговорима са Факултетом безбедности.

Члан 15.

Правилник о коришћењу и одржавању опреме у Националном симулационом центру за безбедносне ризике ступа на снагу осмог дана од дана објављивања на огласној табли Факултета безбедности.

 ПРОГРАМСКИ ДИРЕКТОР

Др Петар Станојевић